RSP พุ่งเกือบ 6% นิวไฮในรอบกว่า 2 เดือน โบรกฯแนะ “ซื้อ” ชูเป้า 8.50 บ.
RSP พุ่งเกือบ 6% นิวไฮในรอบกว่า 2 เดือน โบรกฯแนะ "ซื้อ" ชูเป้า 8.50 บ. โดยล่าสุด ณ เวลา 12.24 น. อยู่ที่ 7.15 บาท บวก 0.40 บาท หรือ 5.93% สูงสุดที่ 7.20 บาท ต่ำสุดที่ 6.80 บาท ด้วยมูลค่าซื้อขาย 141.15 ล้านบาท
29 ม.ค. 2561

ผู้สื่อข่าวรายงานว่า ราคาหุ้น บริษัท ริช สปอร์ต จำกัด (มหาชน) หรือ RSP ล่าสุด ณ เวลา 12.24 น. อยู่ที่ 7.15 บาท บวก 0.40 บาท หรือ 5.93% สูงสุดที่ 7.20 บาท ต่ำสุดที่ 6.80 บาท ด้วยมูลค่าซื้อขาย 141.15 ล้านบาท โดยราคาหุ้น RSP ปรับตัวขึ้นสูงสุดในรอบกว่า 2 เดือน นับตั้งแต่ราคาหุ้นอยู่ที่ 8 บาท เมื่อวันที่ 14 พ.ย.60

สำหรับปัจจัยที่ส่งผลให้ราคาหุ้นปรับตัวเพิ่มขึ้นในช่วงเช้าวันนี้ คากว่ามาจากการที่นักวิเคราะห์มีการคาดการณ์กำไรของ RSP ในปี 2561 ว่าจะโต 24.4% อยู่ที่ 283 ลบ.
ด้าน บล.เออีซี ระบุในบทวิเคราะห์ (18 ม.ค.) แนะนำ “ซื้อ” ราคาเป้าหมาย 8.50 บาท/หุ้น ด้วยจุดเด่นของ RSP ดังนี้ เป็นผู้จำหน่ายแบรนด์รองเท้าระดับโลกทั้ง Converse และ Pony หนึ่งเดียวในไทย ซึ่งปี 2561 คาดกำไรพลิกโต 24.4% จากปีก่อน สู่ระดับ 283 ล้านบาท หลังกำลังซื้อดีขึ้น อีกทั้งมีแผนขยายช่องจัดจำหน่ายและเพิ่มแบรนด์สินค้าใหม่ระดับโลกในทุก 1-2 ปี
พร้อมทั้งมีฐานะการเงินแข็งแกร่ง โดยสิ้นปี 2560 คาดมี Net Cash ราว 1.4 พันล้านบาท (สิ้นช่วงไตรมาส 3/60 เงินสดในมือ 235 ล้านบาท และมีเงินสดจากขาย IPO 1,160 ล้านบาท) และคาดมี CFO เฉลี่ยปีละ 290 ล้านบาท จึงคาดเพียงพอรองรับแผนลงทุนที่ตั้งไว้ปีละ 50 ล้านบาท และราคาหุ้นปัจจุบันมี Upside สูงถึง 56% จากมูลค่าพื้นฐานปี 2561 ที่ 8.50 บาท ซึ่งอิงค่าเฉลี่ย PER บริษัทที่จำหน่ายแบรนด์รองเท้าระดับโลก (Nike, Adidas, Onitsuka Tiger) ที่ 23.2x ดังนั้นจึงแนะนำ “ซื้อลงทุน” 
 
 
 